
A humorkeltés eszközei Terentius Hecyrájában

Dolgozatomban arra teszek kísérletet, hogy a komikus eszközkészlet minél teljesebb felvázolásával felhívjam a figyelmet Terentius Hecyra című drámájának jelentőségére. Ez két ok miatt is szükségesnek mutatkozik. Egyrészt a darabot az utókor egészen a közelmúltig meglehetősen alulértékelte, s Terentius másodlagosnak titulált munkásságán belül is méltánytalanul kevésre becsülte. Másrészt a magyarországi klasszika-filológiai és fordításirodalomban is indokolatlanul kevés figyelmet kapott Terentius művészete. Emiatt látszik érdemesnek egyik drámáján, mégpedig ezen oly sokáig lebecsült darab vizsgálatán keresztül hangsúlyozni Terentius aktualitását, illetve a Terentiusszal és közelebbről az alábbi darabbal való foglalkozás fontosságát. Vizsgálódásaink során igyekszünk a humor minden szintjére kitérni: szemügyre vesszük a darab nyelvi humorát, a helyzet- és jellemkomikumot, illetve egyéb, a darab befogadása után felfedezhető komikus elemeket, majd megpendítjük egy esetleges műfaji újítás lehetőségét, illetve igyekszünk saját aspektusunkból választ találni a darab korabeli római aktualitásának, illetve sikertelensége okainak kérdésére.



